SKRIFTLIG FORESPØRGSEL E-3672/01

af Daniela Raschhofer (NI) til Kommissionen

(17. januar 2002)

Om: Opbygning af de administrative strukturer i Den Tjekkiske Republik

Kommissionen giver i sin beretning fra 2001 om Den Tjekkiske Republiks fremskridt udtryk for den opfattelse, at det er nødvendig, at man op- og udbygger de nødvendige strukturer og forvaltningskapaciteter til anvendelse af strukturfondene (side 92). Den mener derfor, at det er af afgørende betydning, at forvaltningsmyndighedernes effektivitet forbedres, så Den Tjekkiske Republik kan blive i stand til at administrere bistanden fra strukturfondene uden problemer. Derudover fastslår Kommissionen, at korruptionen specielt i den offentlige forvaltning i høj grad er betænkelig (side 22).

I Länderbericht nummer 287 fra december 2001 fremstiller Frankfurter Allgemeine Zeitung opbygningen af de administrative kapaciteter til modtagelse af økonomisk støtte fra struktur- og samhørighedsfondene i mindre positive vendinger. Avisen skriver, at man ikke engang har påbegyndt opbygningen.

1. Hvor meget mangler der rent faktisk ved opbygningen af forvaltningsstrukturerne?

2. Inden for hvilken tidsramme regner Kommissionen med, at de nationale strukturer vil blive gjort færdige?

3. Kan man regne med en effektiv færdiggørelse af strukturerne inden 2004?

4. Hvis det ikke kan lade sig gøre, har Kommissionen da et forslag til en hensigtsmæssig fordeling af bevillingerne i Den Tjekkiske Republik?

5. Hvad agter Kommissionen at gøre for at bekæmpe korruptionen i den offentlige forvaltning bortset fra OLAF's arbejde, der bestemmes af anmeldelser fra medlemslandene?

Svar afgivet på Kommissionens vegne af Günter Verheugen

(18. februar 2002)

1. De administrative strukturer, som er relevante for forvaltningen af strukturfondene, er endnu ikke fuldstændig operationelle i alle kandidatlandene, herunder Den Tjekkiske Republik. Kommissionen er fuldt ud opmærksom på denne situation og har konsekvent tilskyndet de tjekkiske myndigheder til at definere deres gennemførelsesstrukturer og hurtigt udpege de forvaltende og udbetalende myndigheder for de fremtidige EF-støtterammer. Behovet for at styrke personalet, hvor dette er nødvendigt, er også erkendt. Desuden har Kommissionen særlig understreget behovet for, at Den Tjekkiske Republik udarbejder en passende vifte af projekter, der kan være berettigede til finansiering i henhold til struktur- og samhørighedsfondene. Med henblik herpå er der fra Phare-programmet tildelt støtte til at øge landets udnyttelseskapacitet. I forbindelse med forhandlingerne om kapitel 21 (regionalpolitik) vil Kommissionen nøje overvåge opbygningen af en tilstrækkelig forvaltningskapacitet, og den vil bistå de tjekkiske myndigheder med at identificere de konkrete områder, hvor der er behov for en yderligere målrettet støtte gennem de førtiltrædelsesinstrumenter, den har til rådighed.

2. Årene 2002 og 2003 vil være afgørende i den forbindelse. Det er særlig vigtigt, at udpegelsen af de forvaltende og udbetalende myndigheder støttes med tilstrækkelige såvel finansielle som menneskelige ressourcer, så disse administrative strukturer kan være fuldt funktionsdygtige på tidspunktet for tiltrædelsen. For at fremme disse bestræbelser vil Kommissionen finansiere et antal tosidede samarbejdsprojekter, og der er allerede ved at ske en sammenbringning af de elementer, som er nødvendige for at tilskynde til en samordnet indsats i retning af bedre koordination og forvaltning.

3. Kommissionen er klar over, at en færdiggørelse af de administrative strukturer inden 2004 vil indebære et betydeligt arbejde. Der er dog gjort store fremskridt i de senere år med oprettelse af regioner og territorial omstrukturering og oprettelse af et ministerium for regional udvikling, og erfaringerne fra førtiltrædelsesinstrumenterne (Phare, ISPA, Sapard) har også været yderst værdifulde. Den Tjekkiske Republik burde derfor være i stand til at færdiggøre strukturerne inden 2004, hvis den fortsætter og øger sin indsats.

4. Hvis de administrative strukturer, som er nødvendige for, at strukturfondene kan forvaltes i henhold til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) ikke sikrer en korrekt anvendelse af fællesskabsmidler, vil Den Tjekkiske Republik blive behandlet som enhver anden medlemsstat. Dette betyder, at landet så ikke vil kunne drage fuld fordel af de fællesskabsmidler, det kunne være berettiget til. Kommissionen koncentrerer i øjeblikket sine overvågnings- og bistandsbestræbelser netop for at forhindre en sådan situation i at opstå.

5. Kommissionen er bekymret over problemet med korruption i kandidatlandene, herunder Den Tjekkiske Republik. De tjekkiske myndigheder har imidlertid taget væsentlige lovgivningsmæssige og administrative skridt til at øge kampen mod korruption og økonomisk kriminalitet. I forbindelse med anvendelsen af fællesskabsmidler har det tjekkiske statsorgan Det Øverste Revisionskontor været mere ihærdig med sine kontrolaktiviteter, og det har etableret arbejdsforbindelser med OLAF. Kommissionen har konsekvent tilskyndet den tjekkiske regering til at gennemføre en embedsmandslov, der vil styrke embedsstandens professionalisme og uafhængighed og have en reel afskrækkende virkning.

(1) EFT L 161 af 26.6.1999.